Οικογένεια Πράτσικα

Η Οικογένεια Πράτσικα ήταν πλούσια οικογένεια της Πάτρας, μέλη της οποίας διακρίθηκαν ως έμποροι, κτηματίες και πολιτικοί.

Η οικογένεια ήταν Ηπειρώτικης καταγωγής. Ο Ιωάννης Πράτσικας, ο οποίος ήταν πρόκριτος της Δρόβιανης, δολοφονήθηκε από τον Αλή Πασά, με αποτέλεσμα οι γιοί του Κότζας και Σιδέρης να καταφύγουν αρχικώς στην Κέρκυρα και στη συνέχεια, γύρω στο 1800, να εγκατασταθούν στην Πάτρα. Στην Πάτρα τα δύο αδέρφια, ειδικότερα ο Σιδέρης, επιδόθηκαν στην αγορά μεγάλων εκτάσεων γης. 

Τα μέλη της οικογένειας ασχολήθηκαν κυρίως με το εμπόριο, ενώ περιστασιακά αναμείχθηκαν και στην πολιτική. Ο εμπορικός οίκος της οικογένειας Πράτσικα εξελίχθηκε σε έναν από τους πλέον αξιόπιστους της Πάτρας, βοηθώντας τα μέλη της να αποκτήσουν τεράστια περιουσία. Χαρακτηριστικό της τεράστιας περιουσίας της οικογένειας είναι ότι ο Σιδέρης Πράτσικας ήταν ένας από τους εννέα πατρινούς φιλομοναρχικούς κτηματίες που βραβεύθηκαν από τον Όθωνα, το 1847. Ο ίδιος μάλιστα είχε εκλεχθεί πολλές φορές δημοτικός σύμβουλος και το 1850 βουλευτής Πατρών, ενισχύοντας έτσι την αίγλη της οικογένειας. Η οικογένεια συμμετείχε στην ίδρυση και στην διεύθυνση της ασφαλιστικής εταιρείας Πρόοδος, ενώ είχε στην κατοχή της και ένα εργοστάσιο παραγωγής ποτάσας στο Αντίρριο.

Το 1850 οι Νικόλαος, Δημήτριος και Σπυρίδων Πράτσικας, γιοί του Κότζα, κατασκεύασαν την ιδιωτική εκκλησία του Άη Γιάννη του Πράτσικα. Η περιοχή από τότε έχει πάρει την ονομασία Πράτσικα. Στην περιοχή υπάρχει μέχρι και σήμερα το κτήμα Πράτσικα, που ανήκει σε απογόνους της οικογένειας και συγκεκριμένα στα τέκνα του Διονύσιου Τσερώνη και της Καλλιόπης Πράτσικα. Η έκταση είχε αποκτηθεί από τον Σιδέρη Πράτσικα και μέρος της ανήκε αρχικά στον Δημήτριο Παπαδιαμαντόπουλο. Στο Α΄ νεκροταφείο Πατρών υπάρχει το ταφικό μνήμα της οικογένειας Πράτσικα και του Νικολάου.

Μέλη της οικογενείας συνδέθηκαν με συγγενικούς δεσμούς με τις εξής οικογένειες: Φιλόπουλου, Ναούμ, Τσερώνη κ.ά. Για την ακρίβεια, ο Παναγιώτης, γιος του Νικολάου Πράτζικα, το 1884 παντρεύτηκε στην Λειψία την Καλλιόπη Ναούμ, η Κατίνα Πράτσικα, κόρη του Σπύρου, αδερφού του Νικολάου Πράτσικα, παντρεύτηκε τον εκδότη Κωνσταντίνο Φιλόπουλο, παππού του μετέπειτα προέδρου της Δημοκρατίας Κωστή Στεφανόπουλου. Τέλος, η Καλλιόπη Πράτσικα παντρεύτηκε το 1953 τον μετέπειτα δήμαρχο Πατρέων, Διονύσιο Τσερώνη. Επίσης, σημαντικό μέλος της οικογένειας ήταν και η Κούλα Πράτσικα (1899 - 1984), από τις σημαντικότερες καθηγήτριες χορού της Ελλάδας, η οποία δώρισε στο κράτος το κτήριο της σχολής της. Κάθε χρόνο το Ίδρυμα Υποτροφιών Αδελφών Πράτσικα χορηγεί υποτροφίες στους αριστεύσαντες σπουδαστές της ΚΣΟΤ.

Μέλη 

 Ιωάννης  Πράτζικας, πρόκριτος Δρόβιανης
 Σιδέρης Πράτσικας, κτηματίας, έμπορος, βουλευτής και γιος του Ιωάννη
 Γεώργιος Πράτσικας, αξιωματικός του στρατού, κτηματίας, βουλευτής και γιος του Σιδέρη
 Κωνσταντίνος (Κότζας) Πράτσικας, κτηματίας, έμπορος και γιος του Ιωάννη
 Δημήτριος Πράτσικας, μεγαλέμπορος και γιος του Κότζα
 Βασίλειος Πράτσικας, μηχανικός και γιος του Κότζα
 Σπυρίδων Πράτσικας, έμπορος, σύζυγος Μαρίας Λάγγουρα και γιος του Κότζα
 Δημήτριος Πράτσικας, έμπορος και γιος του Σπυρίδωνος
 Καλλιόπη Πράτσικα, κληρονόμος του "κτήματος Πράτσικα", σύζυγος του Διονυσίου Τσερώνη και κόρη του Δημητρίου
 Κυριάκος Τσερώνης, επιχειρηματίας και γιος της Καλλιόπης
 Κατίνα Πράτσικα, σύζυγος Κωνσταντίνου Φιλόπουλου και κόρη του Σπυρίδωνος
 Βρισηίδα Φιλοπούλου, σύζυγος του Δημητρίου Στεφανόπουλου και κόρη της Κατίνας
 Κωστής Στεφανόπουλος, δικηγόρος, βουλευτής, υπουργός, Πρόεδρος της Ελληνικής Δημοκρατίας και γιος της Βρισηίδας
 Ηλίας Στεφανόπουλος, δικηγόρος και γιος του Κωστή
 Νικόλαος Πράτσικας, μεγαλέμπορος, δημοτικός σύμβουλος Πατρών και γιος του Κωνσταντίνου
 Παναγιώτης Πράτσικας, έμπορος, σύζυγος της Καλλιόπης Ναούμ και γιος του Νικολάου
 Χρήστος Πράτσικας, καθηγητής νομικής και γιος του Παναγιώτη
 Ανδρέας Πράτσικας, καθηγητής ιατρικής και γιος του Παναγιώτη
 Μίνα Πράτσικα, πιανίστρια, σύζυγος Παύλου Ζάννα και κόρη του Ανδρέα
 Αλέκος Ζάννας, κοινωνιολογος και γιος της Μίνας
 Ανδρέας Ζάννας, αρχιτέκτονας και γιος της Μίνας
 Κούλα Πράτσικα, καθηγήτρια χορού και κόρη του Παναγιώτη
 Ειρήνη Πράτσικα, σύζυγος Κωνσταντίνου Γουλιμή και κόρη του Παναγιώτη
 Νικόλαος Γουλιμής, δικηγόρος και γιος της Ειρήνης
 Άλκη Γουλιμή, συγγραφέας παιδικών βιβλίων και κόρη της Ειρήνης

Αναφορές